รัฐบาล พัฒนาแอปพลิเคชัน "ทางรัฐ" เพื่อเป็นตัวช่วยวางแผนการเงินให้ประชาชน ยกระดับการให้บริการภาครัฐ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่รัฐบาลกำหนดให้ “การออมเป็นวาระแห่งชาติ” เพื่อสร้างความมั่นคงในบั้นปลายชีวิตแก่ประชาชนทุกคน หน่วยงานที่เกี่ยวข้อง ได้ประชาสัมพันธ์ให้ความรู้แก่ประชาชน เพื่อสร้างความตื่นตัว และเห็นความสำคัญในเรื่องดังกล่าว ประกอบกับเป้าหมายการเป็นรัฐบาลดิจิทัลที่ต้องการอำนวยความสะดวกและยกระดับคุณภาพบริการภาครัฐแก่ประชาชน รัฐบาลจึงได้พัฒนาแอปพลิเคชัน "ทางรัฐ" ทำหน้าที่เป็นผู้ช่วยวางแผนทางการเงินครอบคลุมบริการออมเงิน ได้แก่ บริการกองทุนออมแห่งชาติ สามารถเช็กสิทธิ สมัครสมาชิก ส่งเงินออมสะสม บริการ ประกันสังคม สามารถสมัครลงทะเบียนมาตร 40 และตรวจสอบเงินสำหรับมาตรา 33 หรือ 39 ที่สะสมไว้ และกองทุนบำเหน็จบำนาญข้าราชการ (กบข.) สามารถแสดงข้อมูลเงินสะสมและเงินสมทบของข้าราชการนอกจากนี้ ยังมีบริการสำหรับการตรวจสอบสถานะทางการเงิน คือ ตรวจสอบเงินสะสมชราภาพ ตรวจสอบเครดิตบูโร ตรวจสอบภาระทางการเงิน กองทุนเงินให้กู้ยืมเพื่อการศึกษา (กยศ.) และตรวจสอบเบี้ยต่างๆ เช่น เบี้ยยังชีพผู้สูงอายุ เบี้ยความพิการ เงินอุดหนุนเด็กแรกเกิด จึงขอเชิญชวนประชาชน ดาวน์โหลดแอปพลิเคชัน “ทางรัฐ” เพื่อความสะดวกในการวางแผนการเงินและการออม ถือเป็นการเริ่มต้นปีใหม่ ด้วยการสร้างวินัยทางการเงิน รวมทั้งยังให้บริการอื่นๆจากภาครัฐรวมทั้งหมด 81 บริการ